Document ID: 32020R0474

Reference:
1.4.2020
MT
Il-Ġurnal Uffiċjali tal-Unjoni Ewropea
L 100/12
REGOLAMENT DELEGAT TAL-KUMMISSJONI (UE) 2020/474
tal-20 ta’ Jannar 2020
dwar il-Bażi tad-Data Ewropea dwar il-Buq
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE (1), u b’mod partikolari l-Artikolu 19(7) tagħha,
Billi:
(1)
Sabiex jiġi żgurat li l-applikazzjoni tad-Direttiva (UE) 2016/1629 timxi ħarir, jenħtieġ li jingħata aċċess sħiħ lill-awtoritajiet kompetenti tal-Istati Membri, lill-Partijiet Kontraenti għall-Konvenzjoni Riveduta għan-Navigazzjoni fuq ir-Renu u lill-pajjiżi terzi inkarigati bil-kompitu relatat mal-applikazzjoni tad-Direttiva (UE) 2016/1629 u Direttiva 2005/44/KE tal-Parlament Ewropew u tal-Kunsill (2).
(2)
L-aċċess sħiħ jippermetti lill-Istati Membri jikkooperaw bejniethom, kif ukoll ma’ pajjiżi terzi, u jikkoordinaw il-ħidma tagħhom fir-rigward tal-ipproċessar tad-data dwar l-inġenji mdaħħla fl-EHDB.
(3)
L-aċċess għall-qari biss tal-EHDB jenħtieġ li jiġi pprovdut lil awtoritajiet oħra sabiex iwettqu miżuri amministrattivi għall-iżgurar tal-ġestjoni tat-traffiku tal-passaġġi fuq l-ilma u tal-infrastruttura, għaż-żamma jew għall-infurzar tas-sikurezza tan-navigazzjoni u għall-ġbir tad-data statistika.
(4)
Sabiex jiġi żgurat li l-EHDB taħdem mingħajr intoppi u sabiex tiġi ffaċilitata l-verifika tat-talbiet għall-aċċess għall-EHDB, l-Istati Membri, il-partijiet kontraenti għall-Konvenzjoni Riveduta għan-Navigazzjoni fuq ir-Renu u l-pajjiżi terzi rilevanti jenħtieġ li jinnominaw punt ta’ kuntatt waħdieni.
(5)
Jixraq li jiġu stabbiliti l-passi li l-Istati Membri jenħtieġ li jsegwu meta jipprovdu l-aċċess għall-qari biss għall-EHDB sabiex jiġu żgurati s-sigurtà tad-data u t-tħaddim bla intoppi tal-EHDB.
(6)
Hemm bżonn data ta’ kwalità għolja, komparabbli, aġġornata, affidabbli u armonizzata dwar l-inġenji tan-navigazzjoni interna sabiex tiġi ffaċilitata l-verifika tad-data u tal-informazzjoni tal-preżent u tal-passat ta’ inġenju b’rabta maċ-ċertifikati maħruġa u ma’ applikazzjonijiet ġodda għal ċertifikati. B’konsegwenza ta’ dan, jenħtieġ li tiġi stabbilita lista tad-data dettaljata relatata mal-inġenji.
(7)
Jenħtieġ li l-ispeċifikazzjonijiet jibqgħu teknoloġikament newtrali u miftuħa għal teknoloġiji innovattivi, u jenħtieġ li japplikaw il-prinċipji ta’ darba biss u ta’ interoperabbiltà predefinita. Il-prinċipji u r-rakkomandazzjonijiet stabbiliti fil-Pjan ta’ Azzjoni tal-UE dwar il-Gvern Elettroniku għall-2016-2020 (3) u fil-Qafas Ewropew għall-Interoperabbiltà (Qafas Ewropew għall-Interoperabbiltà (4) jenħtieġ li jitqiesu kif dovut.
(8)
Kull meta l-miżuri previsti f’dan ir-Regolament jinvolvu l-ipproċessar tad-data personali, jenħtieġ li dan jitwettaq f’konformità mad-dritt tal-Unjoni dwar il-protezzjoni tad-data personali, b’mod partikolari r-Regolament (UE) 2018/1725 tal-Parlament Ewropew u tal-Kunsill (5) fir-rigward tal-ipproċessar mill-Kummissjoni Ewropea u r-Regolament (UE) 2016/679 tal-Parlament Ewropew u tal-Kunsill (6) fir-rigward tal-ipproċessar mill-awtoritajiet kompetenti tal-Istati Membri.
(9)
Il-Kontrollur Ewropew għall-Protezzjoni tad-Data ġie kkonsultat f’konformità mal-Artikolu 42 tar-Regolament (UE) 2018/1725.
ADOTTAT DAN IR-REGOLAMENT:
Artikolu 1
Suġġett u kamp ta’ applikazzjoni
Dan ir-Regolament jistabbilixxi regoli dwar il-ġbir, l-ipproċessar u l-aċċess tad-data miżmuma fil-Bażi tad-Data Ewropea dwar il-Buq (l-EHDB) imsemmija fl-Artikolu 19 tad-Direttiva (UE) 2016/1629, kif ukoll it-tipi ta’ aċċess permess u l-istruzzjonijiet dwar l-użu u t-tħaddim tal-bażi tad-data.
Artikolu 2
Ġbir tad-data
L-Istati Membri għandhom idaħħlu fl-EHDB id-data għall-identifikazzjoni ta’ inġenju msemmija fl-Anness 1 ta’ dan ir-Regolament.
Artikolu 3
Aċċess sħiħ għad-data u l-ipproċessar tagħha fl-EHDB
1.   Id-data għandha tiġi aċċessata u pproċessata mill-awtoritajiet kompetenti tal-Istati Membri, mill-partijiet kontraenti għall-Konvenzjoni Riveduta għan-Navigazzjoni fuq ir-Renu u mill-pajjiżi terzi inkarigati bil-kompiti relatati mal-applikazzjoni tad-Direttivi (UE) 2016/1629 u 2005/44/KE sabiex tiġi appoġġata l-implimentazzjoni ta’ miżuri amministrattivi għaż-żamma tas-sikurezza u għan-navigazzjoni bla xkiel, u sabiex tiġi żgurata l-applikazzjoni tad-Direttiva (UE) 2016/1629.
2.   Kull Stat Membru, parti kontraenti għall-Konvenzjoni Riveduta għan-Navigazzjoni fuq ir-Renu u pajjiż terz imsemmi fil-paragrafu 1 għandu/għandha jinnotifika/tinnotifika lill-Kummissjoni bl-ismijiet u bl-indirizzi tal-awtoritajiet kompetenti msemmija fil-paragrafu 1.
3.   L-Istati Membri għandhom jiżguraw konsistenza bejn id-data miżmuma fir-reġistri msemmija fl-Artikolu 17 tad-Direttiva (UE) 2016/1629 u d-data pprovduta fl-EHDB.
4.   L-aċċess sħiħ għall-EHDB għandu jingħata f’konformità mal-Anness 3 ta’ dan ir-Regolament.
Artikolu 4
Aċċess għall-qari biss għall-EHDB
1.   Sabiex jitwettqu miżuri amministrattivi għall-iżgurar tal-ġestjoni tat-traffiku tal-passaġġi fuq l-ilma u tal-infrastruttura, għaż-żamma jew għall-infurzar tas-sikurezza tan-navigazzjoni u għall-ġbir tad-data statistika, l-aċċess għall-qari biss għall-EHDB jista’ jingħata lill-awtoritajiet, minbarra dawk imsemmija fl-Artikolu 3 tal-Istati Membri, tal-partijiet kontraenti għall-Konvenzjoni Riveduta għan-Navigazzjoni fuq ir-Renu u ta’ pajjiżi terzi msemmija fl-Artikolu 3(1) ta’ dan ir-Regolament.
2.   Kull Stat Membru, parti kontraenti għall-Konvenzjoni Riveduta għan-Navigazzjoni fuq ir-Renu jew pajjiż terz għandu/għandha jinnotifika/tinnotifika lill-Kummissjoni bl-ismijiet u bl-indirizzi tal-korpi msemmija fil-paragrafu 1, filwaqt li jindika/tindika l-profili tal-utent tiegħu/tagħha skont l-Anness 2 ta’ dan ir-Regolament.
3.   L-aċċess għall-qari biss għall-EHDB għandu jingħata f’konformità mal-Anness 4 ta’ dan ir-Regolament.
Artikolu 5
Punt ta’ kuntatt waħdieni għall-EHDB
1.   Kull Stat Membru, parti kontraenti għall-Konvenzjoni Riveduta għan-Navigazzjoni fuq ir-Renu u pajjiż terz imsemmija fl-Artikolu 3(1) għandu/għandha jinnomina/tinnomina punt ta’ kuntatt waħdieni għall-Kummissjoni u għal Stati Membri oħra, sabiex jiġi ffaċilitat l-iskambju ta’ informazzjoni dwar il-validazzjoni tal-aċċess f’konformità mal-Artikoli 3 u 4. In-notifiki f’konformità mal-paragrafu (2) tal-Artikolu 3 mal-paragrafu (2) tal-Artikolu 4 għandhom isiru billi l-informazzjoni rilevanti tiġi rreġistrata fl-EHDB.
2.   Il-punt ta’ kuntatt waħdieni għandu jintgħażel fost l-awtoritajiet kompetenti msemmija fl-Artikolu 3(1) ta’ dan ir-Regolament.
3.   Kull Stat Membru, parti kontraenti għall-Konvenzjoni Riveduta għan-Navigazzjoni fuq ir-Renu u pajjiż terz imsemmi fl-Artikolu 3(1) ta’ dan ir-Regolament għandu/għandha jinnotifika/tinnotifika lill-Kummissjoni bl-ismijiet u bid-dettalji ta’ kuntatt tal-punt ta’ kuntatt waħdieni għall-EHDB.
Artikolu 6
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta’ Jannar 2020.
Għall-Kummissjoni
Il-President
Ursula VON DER LEYEN
(1)  ĠU L 252, 16.9.2016, p. 118
(2)  Id-Direttiva 2005/44/KE tal-Parlament Ewropew u tal-Kunsill tas-7 ta’ Settembru 2005 dwar is-Servizzi Armonizzati ta' Informazzjoni tax-Xmajjar (RIS) f'passaġġi fuq l-ilma interni fil-Komunità (ĠU L 255, 30.9.2005, p. 152).
(3)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Il-Pjan ta’ Azzjoni tal-UE dwar il-Gvern Elettroniku għall-2016-2020 – Inħaffu t-trasformazzjoni diġitali tal-amministrazzjoni pubblika (COM(2016) 179 final).
(4)  Il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Il-Qafas Ewropew għall-Interoperabbiltà – l-Istrateġija ta’ Implimentazzjoni (COM(2017) 134).
(5)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar tad-data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
(6)  Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar tad-data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).
ANNESS 1
Id-data għall-identifikazzjoni ta’ inġenju
Il-lista tad-data għall-identifikazzjoni ta’ bastiment kif stabbilit fl-Anness 2 tal-Istandard Ewropew applikabbli li jistabbilixxi Rekwiżiti Tekniċi għal bastimenti tan-Navigazzjoni Interna, għandha tkun dik li hemm referenza għaliha fl-Anness II tad-Direttiva (UE) 2016/1629.
ANNESS 2
Profili tal-utent u drittijiet tal-aċċess
1.1.
Il-Kummissjoni għandha tagħti drittijiet tal-aċċess lill-utenti individwali li jikkorrispondu mal-profili tal-utent stabbiliti fit-Tabella 1.
1.2.   
Il-Kummissjoni tista’ wkoll tagħti aċċess għall-EHDB lill-organizzazzjonijiet internazzjonali u lill-awtoritajiet ta’ pajjiż terz, f’konformità mal-Artikolu 19(5) tad-Direttiva (UE) 2016/1629 dejjem jekk ir-rekwiżiti stabbiliti fl-Artikolu 46 tar-Regolament (UE) 2018/1725 ikunu ġew issodisfati. Il-profili tal-utent jew id-drittijiet tal-aċċess jistgħu jiġu limitati skont ir-riżultat tal-valutazzjoni tal-livell ta’ protezzjoni tad-data personali tal-persuni fiżiċi.
Profili tal-utent
Definizzjoni
Drittijiet tal-aċċess
Awtorità taċ-Ċertifikazzjoni Teknika
Awtorità kompetenti jew korp ta’ spezzjoni għall-ħruġ ta’ ċertifikati tal-Unjoni għan-navigazzjoni interna f’konformità mal-Artikolu 6 tad-Direttiva (UE) 2016/1629
Jew
Korp ta’ spezzjoni għall-ħruġ ta’ ċertifikat skont l-Artikolu 22 tal-Konvenzjoni Riveduta għan-Navigazzjoni fuq ir-Renu
Jew
Awtorità kompetenti simili tal-pajjiżi terzi li tkun inkarigata b’kompiti relatati mal-applikazzjoni tad-Direttiva (UE) 2016/1629
Jew
Awtorità kompetenti għall-ħruġ tan-numru uniku Ewropew ta’ identifikazzjoni tal-bastiment f’konformità mal-Artikolu 18 tad-Direttiva (UE) 2016/1629
Aċċess sħiħ
Awtorità tal-RIS
Awtorità kompetenti għall-applikazzjoni tal-RIS u għall-iskambju internazzjonali tad-data f’konformità mal-Artikolu 8 tad-Direttiva 2005/44/KE
Jew
Organizzazzjoni assenjata jew b’kuntratt biex topera s-Sistema RIS u biex tipprovdi Servizzi RIS kif definiti fid-Direttiva 2005/44/KE
Aċċess sħiħ (limitat għall-applikazzjoni tad-Direttiva 2005/44/KE)
Uffiċċju tal-istatistika
Uffiċċji nazzjonali jew internazzjonali responsabbli għall-ġbir tad-data statistika.
Aċċess għall-qari biss li jrid jiġi ddeterminat skont ir-riżultat tal-valutazzjoni tal-livell ta’ protezzjoni tad-data personali tal-persuni fiżiċi
Organizzazzjonijiet internazzjonali
Utenti awtorizzati f’organizzazzjonijiet internazzjonali
Aċċess għall-qari biss li jrid jiġi ddeterminat skont ir-riżultat tal-valutazzjoni tal-livell ta’ protezzjoni tad-data personali tal-persuni fiżiċi
Korpi oħra
Il-korpi kollha li jiżguraw il-ġestjoni tat-traffiku u tal-infrastruttura tal-passaġġi fuq l-ilma, kif ukoll iż-żamma jew l-infurzar tas-sikurezza tan-navigazzjoni, pereżempju:
—
awtorità kompetenti għall-ġestjoni tat-traffiku
—
operatur ta’ magħlaq jew ta’ pont
—
fornitur ta’ servizzi ta’ salvataġġ u ta’ emerġenza
—
awtoritajiet tal-infurzar tal-liġi
—
korp tal-investigazzjoni tal-aċċidenti
Aċċess għall-qari biss
Persunal tal-Kummissjoni
Utenti awtorizzati
(a)
responsabbli għaż-żamma tal-EHDB jew
(b)
responsabbli għall-politiki dwar in-navigazzjoni interna
Fornitur tas-soluzzjoni teknika għall-funzjonalitajiet kollha;
Aċċess għall-qari biss
ANNESS 3
Aċċess sħiħ għad-data u l-ipproċessar tagħha fl-EHDB
1.   
Il-validazzjoni tal-aċċess sħiħ u tal-ipproċessar tad-data fl-EHDB għandha titwettaq kif ġej:
(a)
tintbagħat talba permezz tal-EHDB għall-ftuħ ta’ kont li jippermetti l-aċċess sħiħ u l-ipproċessar tad-data;
(b)
il-validazzjoni għandha ssir minn punt ta’ kuntatt waħdieni rilevanti għall-EHDB;
(c)
l-attivazzjoni tal-kont.
2.
Il-Kummissjoni tista’ tiddiżattiva l-kont jekk l-utent ma jissodisfax ir-rekwiżiti ta’ dan ir-Regolament.
ANNESS 4
Aċċess għall-qari biss għall-EHDB
1.
Il-validazzjoni tal-aċċess għall-qari biss għall-EHDB għandha titwettaq kif ġej:
(a)
tintbagħat talba permezz tal-EHDB għall-ftuħ ta’ kont li jippermetti l-aċċess għall-qari biss għall-bażi tad-data;
(b)
il-validazzjoni għandha ssir minn punt ta’ kuntatt waħdieni rilevanti għall-EHDB;
(c)
l-attivazzjoni tal-kont.
2.
Il-Kummissjoni tista’ tiddiżattiva l-kont jekk l-utent ma jissodisfax ir-rekwiżiti ta’ dan ir-Regolament.
3.
L-awtoritajiet kompetenti huma responsabbli għall-monitoraġġ u għall-verifika regolari tal-aċċess ipprovdut minnhom lill-awtoritajiet imsemmija fl-Artikolu 4(1).
ANNESS 5
Funzjonalitajiet
Il-funzjonalitajiet li ġejjin għandhom jiġu pprovduti permezz tal-EHDB:
1.
Verifika tan-numru uniku Ewropew ta’ identifikazzjoni tal-bastiment (ENI) fl-EHDB:
L-EHDB għandha tippermetti lill-awtoritajiet kompetenti jikkontrollaw, jew abbażi ta’ ENI jew ta’ data għall-identifikazzjoni ta’ inġenju, jekk inġenju jkunx diġà rreġistrat fis-sistema.
2.
Konsultazzjoni tad-data fiċ-ċertifikati tal-inġenji:
L-EHDB għandha tipprovdi aċċess għad-data fiċ-ċertifikati (maħruġa f’konformità mad-Direttiva (UE) 2016/1629) tal-inġenji u ta’ data għall-identifikazzjoni ta’ inġenju kif ikunu disponibbli mir-reġistri nazzjonali.
3.
Konsultazzjoni ta’ data dwar kwalunkwe applikazzjoni rifjutata jew pendenti għal ċertifikati:
L-EHDB għandha tipprovdi aċċess għad-data dwar l-istatus (rifjutat jew pendenti) dwar l-applikazzjonijiet għal ċertifikati f’konformità mad-Direttiva (UE) 2016/1629.
4.
Aċċess għal kopja diġitali taċ-ċertifikati ta’ inġenju:
L-EHDB għandha tipprovdi aċċess għal kopja diġitali taċ-ċertifikati kollha maħruġa mill-awtoritajiet kompetenti f’konformità mad-Direttiva (UE) 2016/1629.
5.
Ġenerazzjoni tal-istatistika:
L-EHDB għandu jkun fiha karatteristiċi li jipprovdu data għall-utenti awtorizzati biex iwettqu tfittxijiet għall-skopijiet ta’ statistika.
6.
Ġestjoni tal-aċċess tal-utenti:
L-utenti għandhom jaċċessaw l-EHDB permezz tas-servizz ta’ awtentikazzjoni tal-Kummissjoni (EU Login).

Summary:
Passaġġi fuq l-Ilma Interni — Bastimenti
Passaġġi fuq l-Ilma Interni — Bastimenti
 
SOMMARJU TA’: 
Ir-Regolament Delegat (UE) 2020/474 dwar il-Bażi tad-Data Ewropea dwar il-Buq
Id-Direttiva (UE) 2016/1629 dwar ir-rekwiżiti tekniċi għall-bastimenti tal-passaġġi fuq l-ilma interni
Ir-Regolament (UE) 2016/1628 dwar ir-rekwiżiti relatati mal-limiti tal-emissjonijiet ta’ inkwinanti gassużi u partikolati u l-approvazzjoni tat-tip għall-magni b’kombustjoni interna għal makkinarju mobbli mhux tat-triq
Id-Direttiva 2010/35/UE dwar apparat ta’ pressjoni li jista’ jinġarr
Id-Direttiva 2009/100/KE dwar ir-rikonoxximent reċiproku ta’ liċenzji ta’ navigabbilità għall-bastimenti tal-passaġġi fuq l-ilma interni
Id-Direttiva 2008/68/KE dwar it-trasport intern ta’ oġġetti perikolużi
X’INHU L-GĦAN TAL-LEĠIŻLAZZJONI?
Din tistabbilixxi sistema ta’ rekwiżiti tekniċi għall-bastimenti tan-navigazzjoni interna u tistabbilixxi sistema ta’ spezzjoni. Din għandha l-għan li tagħmel ir-rekwiżiti għaċ-ċertifikati tan-navigazzjoni fuq passaġġi fuq l-ilma interni identiċi madwar l-UE, billi tissimplifika r-regoli u tikkontribwixxi għal sikurezza aħjar. Din tintroduċi regoli speċifiċi għal:it-trasport ta’ tagħmir ta’ pressjoni u ta’ oġġetti perikolużi;il-limiti tal-emissjonijiet tas-sustanzi niġġiesa għall-magni;arranġamenti reċiproċi għar-rikonoxximent ta’ liċenzji;Il-Bażi tad-Data Ewropea dwar il-Buq (EHDB).
PUNTI EWLENIN
Id-Direttiva (UE) 2016/1629 tistabbilixxi rekwiżiti tekniċi għall-bastimenti tal-passaġġi fuq l-ilma interni. Din tistabbilixxi r-rekwiżiti tekniċi għan-navigazzjoni sikura fuq il-passaġġi fuq l-ilma interni elenkati f’anness, li huma kklassifikati bħala żoni 1, 2, 3 jew 4, flimkien maż-żona R (arranġamenti speċjali għall-Konvenzjoni Riveduta għan-Navigazzjoni fuq ir-Renu). Din ma tapplikax għal laneċ, bastimenti navali u l-biċċa l-kbira tal-bastimenti li jbaħħru, inklużi laneċ tal-irmonk u laneċ li jimbuttaw li jistgħu jaħdmu biss okkażjonalment f’ilmijiet interni.
Ċertifikati ta’ navigazzjoni interna
Il-pajjiżi tal-UE għandhom jiżguraw li l-inġenji li joperaw fuq passaġġi fuq l-ilma interni tal-UE jinbnew u jinżammu f’konformità ma’ din id-direttiva. Ċertifikat ta’ navigazzjoni interna għandu jinħareġ wara spezzjoni teknika qabel ma inġenju jitqiegħed fis-servizz.L-awtoritajiet jistgħu joħorġu ċertifikati provviżorji f’każ ta’ telf jew ħsara lil ċertifikat eżistenti jew taħt ċerti eżenzjonijiet kif elenkati fl-annessi. Il-perjodu ta’ validità taċ-ċertifikati ta’ navigazzjoni interna għal inġenji li jkunu għadhom kif inbnew m’għandux jaqbeż 5 snin (għall-bastimenti tal-passiġġieri u ta’ veloċità għolja) jew 10 snin (għall-inġenji l-oħra kollha). Eċċezzjonalment, il-validità tista’ tiġi estiża sa 6 xhur mingħajr spezzjoni ulterjuri. Meta alterazzjonijiet jew tiswijiet kbar jaffettwaw is-solidità strutturali, in-navigazzjoni, il-manuvrabbiltà jew il-funzjonijiet speċjali, l-inġenju għandu jerġa’ jiġi spezzjonat qabel kwalunkwe vjaġġ ieħor. Jekk ċertifikat ma jiġix imġedded, l-awtorità nazzjonali għandha tiddikjara r-raġuni għaliex, u tinforma lis-sid dwar il-proċedura ta’ appell u l-limiti ta’ żmien. Il-pajjiżi tal-UE jistgħu jirrikonoxxu ċ-ċertifikati ta’ navigazzjoni tal-inġenji minn pajjiżi mhux tal-UE sakemm jintlaħqu ftehimiet espliċiti.Identifikazzjoni
Il-pajjiżi tal-UE jiżguraw li l-awtoritajiet nominati tagħhom jassenjaw lil kull inġenju  numru uniku Ewropew ta’ identifikazzjoni tal-bastiment (ENI), li jibqa’ l-istess matul il-ħajja tal-inġenju.
Bażi tad-Data Ewropea dwar il-BuqIr-Regolament Delegat tal-Kummissjoni (UE) 2020/474 jistabbilixxi regoli dwar il-ġbir, l-ipproċessar u l-aċċessar tad-data fl-EHDB. Il-Kummissjoni Ewropea hija responsabbli għaż-żamma tal-EHDB ta’ miżuri ta’ appoġġ biex tiżgura s-sikurezza, il-faċilità tan-navigazzjoni u kif tiġi applikata d-Direttiva (UE) 2016/1629. Il-pajjiżi tal-UE jiżguraw li l-awtoritajiet tagħhom jaġġornaw il-bażi tad-data għall-finijiet tal-applikazzjoni tad-Direttiva, il-ġestjoni tat-traffiku u l-infrastruttura tal-passaġġi fuq l-ilma, iż-żamma tas-sikurezza u l-ġbir tal-istatistika, billi:idaħħlu data li tidentifika u tiddeskrivi l-inġenju;idaħħlu ċertifikati maħruġa, imġedda, sostitwiti jew irtirati, b’kopja diġitali taċ-ċertifikati kollha maħruġa skont din id-Direttiva;idaħħlu data dwar kwalunkwe applikazzjoni miċħuda jew pendenti għal ċertifikati;iħassru data relatata ma’ inġenju meta l-inġenju jiġi skreppjat;jirreġistraw kwalunkwe tibdil fid-data ta’ hawn fuq. L-awtoritajiet jistgħu jittrasferixxu data personali lil pajjiż mhux tal-UE jew organizzazzjoni internazzjonali fuq bażi ta’ każ b’każ. Kwalunkwe pproċessar ta’ data personali mill-pajjiżi tal-UE huwa skont il-liġi tal-UE dwar il-protezzjoni ta’ data personali, b’mod partikolari r-Regolament (UE) 2016/679 (GDPR). Il-Kummissjoni tista’, fuq bażi ta’ każ b’każ, tittrasferixxi data personali jew tagħti aċċess għall-EHDB lil awtorità ta’ pajjiż mhux tal-UE jew organizzazzjoni internazzjonali sakemm ir-rekwiżiti tar-Regolament (UE) 2018/1725 jiġu ssodisfati (ara s-sommarju). Il-Kummissjoni tingħata s-setgħa li tadotta atti delegati li jispeċifikaw:id-data li għandha tiddaħħal fil-bażi tad-data mill-pajjiżi tal-UE;it-tipi ta’ aċċess permessi;l-istruzzjonijiet dwar l-użu u t-tħaddim tal-bażi tad-data, b’mod partikolari fir-rigward tas-sigurtà, il-kodifikazzjoni u l-ipproċessar tad-data.Rekwiżiti tekniċi
Ir-rekwiżiti tekniċi applikabbli għall-inġenji fiż-żoni 1, 2, 3 u 4 huma dawk stabbiliti fl-istandard ES-TRIN 2019/1 imfassal mill-Kumitat Ewropew għat-tfassil tal-Istandards fin-Navigazzjoni Interna (CESNI).
SpezzjoniIl-korpi ta’ spezzjoni huma stabbiliti mill-pajjiżi tal-UE, li jikkonsistu f’mill-inqas wieħed minn dawn li ġejjin:uffiċjal mill-amministrazzjoni responsabbli għan-navigazzjoni interna;espert dwar id-disinn tal-bastimenti tal-passaġġi fuq l-ilma interni u l-magni tagħhom;espert nawtiku b’liċenzja ta’ kaptan fuq il-passaġġi fuq l-ilma interni li tawtorizza lid-detentur biex ibaħħar il-bastiment li għandu jiġi spezzjonat;espert tal-inġenji tradizzjonali għall-ispezzjoni ta’ inġenji tradizzjonali. Il-pajjiżi tal-UE għandhom jiżguraw li l-korpi maħtura jwettqu l-ispezzjonijiet inizjali, perjodiċi, speċjali u volontarji msemmija fid-Direttiva.Eżenzjonijiet għal ċerti kategoriji ta’ inġenjiFilwaqt li jżommu livell adegwat ta’ sikurezza, il-pajjiżi tal-UE jistgħu jawtorizzaw eżenzjonijiet għal inġenji li joperaw fuq passaġġi fuq l-ilma interni mhux konnessi jew ċerti inġenji li għandhom piż li ma jaqbiżx it-350 tunnellata jew li mhumiex maħsuba għall-ġarr ta’ merkanzija. Sabiex tinkoraġġixxi l-innovazzjoni u t-teknoloġiji l-ġodda, il-Kummissjoni tista’ tippermetti eżenzjonijiet temporanji għal installazzjonijiet jew disinji minbarra dawk inklużi fl-annessi — jew għal skopijiet ta’ prova — sakemm tiġi żgurata sikurezza ekwivalenti.Leġiżlazzjoni relatataId-Direttiva 2008/68/KE tistabbilixxi regoli għat-trasport ta’ oġġetti perikolużi b’mod sikur u sigur bit-triq, bil-ferrovija jew bil-passaġġi fuq l-ilma interni fl-UE. Din tkopri wkoll aspetti bħat-tagħbija u l-ħatt, it-trasferiment lejn modi oħra tat-trasport, kif ukoll il-waqfiet matul il-proċess tat-trasport. Din testendi r-regoli internazzjonali biex ikopru t-trasport nazzjonali ta’ oġġetti perikolużi. Diversi atti ta’ implimentazzjoni jintroduċu eżenzjonijiet li jippermettu li jitqiesu ċirkostanzi nazzjonali speċifiċi, ġeneralment fir-rigward tal-limiti kwantitattivi u l-piżijiet imħallta. Id-Direttiva 2009/100/KE dwar ir-rikonoxximent reċiproku ta’ liċenzji ta’ navigabbilità tapplika għall-bastimenti tal-passaġġi fuq l-ilma interni li jiżnu 20 tunnellata jew aktar, li huma anqas minn 20 metru fit-tul jew 100 m3 fil-volum, li jintużaw għat-trasport ta’ merkanzija fuq passaġġi fuq l-ilma interni. Skont il-leġiżlazzjoni, il-pajjiżi tal-UE:jistabbilixxu proċeduri għall-ħruġ ta’ liċenzji ta’ navigabbiltà;jirrikonoxxu liċenzja ta’ navigabbiltà maħruġa minn pajjiż ieħor tal-UE daqs li kieku kien ħareġ il-liċenzja huwa stess;jistgħu jwaqqfu bastiment jekk ikun f’kundizzjoni li tkun perikoluża għall-inħawi ta’ madwaru, sakemm jissewwew id-difetti. Id-Direttiva 2010/35/UE tintroduċi regoli dettaljati dwar l-apparat ta’ pressjoni li jista’ jinġarr* sabiex tittejjeb is-sikurezza u jiġi żgurat il-moviment liberu fl-UE. Din taġġorna l-leġiżlazzjoni preċedenti, b’mod partikolari dwar ir-rekwiżiti tal-konformità, il-valutazzjonijiet tal-konformità u l-ispezzjonijiet perjodiċi. Id-Direttiva tkopri t-trasport bit-triq u bil-ferrovija, kif ukoll il-passaġġi fuq l-ilma interni, u hija relatata mill-qrib mad-Direttiva 2008/68/KE. Ir -Regolament (UE) 2016/1628 (ara s-sommarju) jistabbilixxi l-limiti tal-emissjonijiet tas-sustanzi niġġiesa għall-magni l-ġodda li għandhom jiġu installati f’makkinarju mobbli mhux tat-triq (inklużi l-bastimenti tal-passaġġi fuq l-ilma interni). Dan jiddefinixxi b’mod speċifiku l-limiti tal-emissjonijiet ta’ sustanzi niġġiesa tal-istadju V u d-dati tal-applikazzjoni tagħhom. Ir-regolament għandu l-għan li jnaqqas l-emissjonijiet tas-sustanzi niġġiesa u li gradwalment jelimina t-tagħmir bil-magni li jniġġsu l-aktar.
MINN META TAPPLIKA L-LEĠIŻLAZZJONI?
Id-Direttiva 2008/68/KE ilha tapplika mill-20 ta’ Ottobru 2008 u kellha ssir liġi fil-pajjiżi tal-UE sat-30 ta’ Ġunju 2009. Id-Direttiva 2009/100/KE ħassret u kkodifikat id-Direttiva 76/135/KEE mit-22 ta’ Ottubru 2009. Id-Direttiva 2010/35/UE ilha tapplika mill-20 ta’ Lulju 2010 u kellha ssir liġi fil-pajjiżi tal-UE sat-30 ta’ Ġunju 2011. Għall-magni għall-bastimenti tal-passaġġi fuq l-ilma interni, ir-Regolament (UE) 2016/1628 ilu japplika mill-1 ta’ Jannar 2019 (qawwa ta’ inqas minn 300 kW) u mill-1 ta’ Jannar 2020 (qawwa ta’ 300 kW jew aktar). Barra minn hekk, hemm perjodu tranżitorju ta’ 24 xahar mid-dati msemmija hawn fuq. Id-Direttiva (UE) 2016/1629 ilha tapplika mis-6 ta’ Ottobru 2016 u kellha ssir liġi fil-pajjiżi tal-UE sas-7 ta’ Ottubru 2018. Ir-Regolament (UE) 2020/474 ilu japplika mill-21 ta’ April 2020.
SFOND
Għal aktar informazzjoni, ara:Passaġġi fuq l-ilma interni (Kummissjoni Ewropea). Dwar CESNI (CESNI).
TERMINI EWLENIN
Apparat ta’ pressjoni li jista’ jinġarr: grupp ta’ tagħmir li jkopri kontenituri ta’ pressjoni, tankijiet, vetturi/karrijiet tal-batteriji, kontenituri tal-gass b’elementi multipli u ċilindri għall-gassijiet. Dan jinkludi kontenituri tal-gass iżda jeskludi aerosols, kontenituri krijoġeniċi miftuħa, ċilindri tal-gass għal apparat għat-teħid tan-nifs u apparat għat-tifi tan-nar.
DOKUMENTI EWLENIN
Ir-Regolament Delegat tal-Kummissjoni (UE) 2020/474 tal-20 ta’ Jannar 2020 dwar il-Bażi tad-Data Ewropea dwar il-Buq (ĠU L 100, 1.4.2020, pp. 12-19)
Id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE (ĠU L 252, 16.9.2016, pp. 118-176)
L-emendi suċċessivi għad-Direttiva (UE) 2016/1629 ġew inkorporati fit-test oriġinali. Din il-verżjoni konsolidata għandha valur dokumentarju biss.
Ir-Regolament (UE) 2016/1628 tal-Parlament Ewropew u tal-Kunsill tal-14 ta’ Settembru 2016 dwar ir-rekwiżiti relatati mal-limiti tal-emissjonijiet ta’ inkwinanti gassużi u partikolati u l-approvazzjoni tat-tip għall-magni b’kombustjoni interna għal makkinarju mobbli mhux tat-triq, li jemenda r-Regolamenti (UE) Nru 1024/2012 u (UE) Nru 167/2013, u li jemenda u jirrevoka d-Direttiva 97/68/KE (ĠU L 252, 16.9.2016, pp. 53-117)
Ara l-verżjoni konsolidata.
Id-Direttiva 2010/35/UE tal-Parlament Ewropew u tal-Kunsill tas-16 ta’ Ġunju 2010 dwar apparat ta’ pressjoni li jista’ jinġarr u li tħassar id-Direttivi tal-Kunsill 76/767/KEE, 84/525/KEE, 84/526/KEE, 84/527/KEE u 1999/36/KE (ĠU L 165, 30.6.2010, pp. 1-18)
Id-Direttiva 2009/100/KE tal-Parlament Ewropew u tal-Kunsill tas-16 ta’ Settembru 2009 dwar ir-rikonoxximent reċiproku ta’ liċenzji ta’ navigabbiltà għall-bastimenti tal-passaġġi fuq l-ilma interni (verżjoni kodifikata) (ĠU L 259, 2.10.2009, pp. 8-13)
Ara l-verżjoni konsolidata.
Id-Direttiva 2008/68/KE tal-Parlament Ewropew u tal-Kunsill tal-24 ta’ Settembru 2008 dwar it-trasport intern ta’ oġġetti perikolużi (ĠU L 260, 30.9.2008, pp. 13-59)
Ara l-verżjoni kkonsolidata.
DOKUMENTI RELATATI
Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, pp. 39-98)
Ir-Regolament (UE) 2016/679 tal-Parlament Ewropew u tal-Kunsill tas- 27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, pp. 1-88)
l-aħħar aġġornament 13.10.2020